CELEX: 32016D1080
Language: el
Date: 2016-06-27 00:00:00
Title: Απόφαση (ΕΕ) 2016/1080 του Συμβουλίου, της 27ης Ιουνίου 2016, με την οποία καθορίζεται η θέση που πρέπει να ληφθεί εξ ονόματος της Ένωσης όσον αφορά ορισμένες αποφάσεις που θα εγκριθούν στο πλαίσιο του Διεθνούς Συμβουλίου Ελαιολάδου (ΔΣΕ)

5.7.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 179/33
            
         ΑΠΌΦΑΣΗ (ΕΕ) 2016/1080 ΤΟΥ ΣΥΜΒΟΥΛΊΟΥ
   της 27ης Ιουνίου 2016
   με την οποία καθορίζεται η θέση που πρέπει να ληφθεί εξ ονόματος της Ένωσης όσον αφορά ορισμένες αποφάσεις που θα εγκριθούν στο πλαίσιο του Διεθνούς Συμβουλίου Ελαιολάδου (ΔΣΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 207 παράγραφος 3, σε συνδυασμό με το άρθρο 218 παράγραφος 9,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Το Διεθνές Συμβούλιο Ελαιολάδου (ΔΣΕ) είναι διακυβερνητικός οργανισμός επιστημονικού και τεχνικού χαρακτήρα, ο οποίος δραστηριοποιείται στον τομέα του ελαιολάδου και των επιτραπέζιων ελιών.
            
         
               (2)
            
            
               Η Ένωση, ως μέλος του ΔΣΕ, μπορεί να προτείνει τροποποιήσεις στα σχέδια αποφάσεων του ΔΣΕ και να εκφράσει την επίσημη θέση της για αυτά σύμφωνα με τους κανόνες διαδικασίας και ψηφοφορίας του ΔΣΕ.
            
         
               (3)
            
            
               Κατά την επόμενη συνεδρίαση του Συμβουλίου των μελών του στις 15 Ιουλίου 2016 το ΔΣΕ θα εξετάσει και ενδεχομένως θα εγκρίνει πέντε σχέδια αποφάσεων («σχέδια αποφάσεων») που θα επηρεάσουν το ενωσιακό δίκαιο.
            
         
               (4)
            
            
               Το πρώτο, το δεύτερο, το τρίτο και το τέταρτο σχέδιο απόφασης τροποποιούν τα εμπορικά πρότυπα που ισχύουν για τα ελαιόλαδα και τα πυρηνέλαια (COI/T.15/Rev…): αφορούν, αντίστοιχα, την τροποποίηση του ορίου αιθυλεστέρων, την τροποποίηση των ορίων του δεκαεπτανικού, του δεκαεπτενικού και του εικοσενοϊκού οξέος, την τροποποίηση του ορίου του ειδικού συντελεστή απόσβεσης σε μήκος κύματος 270 nm (K270) και την επίσημη ανακοίνωση των μεθόδων ISO που εγκρίθηκαν με σκοπό να επιτευχθεί πλήρης εναρμόνιση και προσθήκη αναφοράς στη νέα μέθοδο αριθμού υπεροξειδίων.
            
         
               (5)
            
            
               Με το πέμπτο σχέδιο απόφασης εγκρίνεται η νέα μέθοδος ανάλυσης για τον προσδιορισμό του αριθμού υπεροξειδίων (COI/T.20/Doc. No…).
            
         
               (6)
            
            
               Εάν τα σχέδια αποφάσεων εγκριθούν, ίσως χρειαστεί να γίνουν τροποποιήσεις στον κανονισμό (ΕΟΚ) αριθ. 2568/91 της Επιτροπής (1).
            
         
               (7)
            
            
               Τα σχέδια αποφάσεων συζητήθηκαν εκτενώς μεταξύ επιστημονικών και τεχνικών εμπειρογνωμόνων του τομέα του ελαιολάδου. Συμβάλλουν στη διεθνή εναρμόνιση των προτύπων του ελαιολάδου και θα καθορίσουν το πλαίσιο που θα διασφαλίζει τον θεμιτό ανταγωνισμό στο εμπόριο προϊόντων του τομέα του ελαιολάδου. Ως εκ τούτου, θα πρέπει να υποστηριχθούν.
            
         
               (8)
            
            
               Για να εξασφαλιστεί η αναγκαία ευελιξία κατά τις διαπραγματεύσεις ενόψει της συνεδρίασης του Συμβουλίου των μελών του ΔΣΕ, θα πρέπει να εξουσιοδοτηθεί η Ένωση να συμφωνήσει με τις τροποποιήσεις των σχεδίων αποφάσεων, υπό την προϋπόθεση ότι οι εν λόγω τροποποιήσεις δεν αλλοιώνουν την ουσία τους,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θέση που πρέπει να ληφθεί εξ ονόματος της Ένωσης στη συνεδρίαση του Συμβουλίου των μελών του ΔΣΕ στις 15 Ιουλίου 2016 σχετικά με τα σχέδια αποφάσεων είναι σύμφωνη με το παράρτημα.
   Άρθρο 2
   1.   Όταν η θέση που αναφέρεται στο άρθρο 1 ενδέχεται να επηρεαστεί από νέες επιστημονικές ή τεχνικές πληροφορίες που παρουσιάζονται πριν ή κατά τη διάρκεια της συνεδρίασης του Συμβουλίου των μελών του ΔΣΕ, η Ένωση ζητά την αναβολή της έγκρισης των σχεδίων αποφάσεων στην εν λόγω συνεδρίαση έως ότου η Ένωση διαμορφώσει θέση με βάση τις εν λόγω νέες πληροφορίες.
   2.   Οι εκπρόσωποι της Ένωσης στο Συμβούλιο των μελών του ΔΣΕ μπορούν να συμφωνήσουν σχετικά με ήσσονος σημασίας τεχνικές αλλαγές στα σχέδια αποφάσεων χωρίς περαιτέρω απόφαση του Συμβουλίου.
   Άρθρο 3
   Η παρούσα απόφαση αρχίζει να ισχύει την ημερομηνία της έκδοσής της.
   
      Λουξεμβούργο, 27 Ιουνίου 2016.
      
         
            Για το Συμβούλιο
         
         
            Ο Πρόεδρος
         
         M.H.P. VAN DAM
      
   
   
      (1)  Κανονισμός (ΕΟΚ) αριθ. 2568/91 της Επιτροπής, της 11ης Ιουλίου 1991, σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους προσδιορισμού (ΕΕ L 248 της 5.9.1991, σ. 1).
   
      ΠΑΡΑΡΤΗΜΑ
      Η Ένωση υποστηρίζει, με την επιφύλαξη οποιασδήποτε μελλοντικής επανεξέτασης βάσει νέων εξελίξεων, τα ακόλουθα σχέδια αποφάσεων σχετικά με την τυποποίηση για τα φυσικά, χημικά και οργανοληπτικά χαρακτηριστικά των ελαιολάδων και των πυρηνελαίων, καθώς και με την εναρμόνιση των μεθόδων ανάλυσης:
      
                   
               
               
                  ΑΠΟΦΑΣΗ για την αναθεώρηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev…): τροποποίηση του ορίου αιθυλεστέρων.
               
            
                   
               
               
                  ΑΠΟΦΑΣΗ για την αναθεώρηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev…): τροποποίηση των ορίων του δεκαεπτανικού, του δεκαεπτενικού και του εικοσενοϊκού οξέος.
               
            
                   
               
               
                  ΑΠΟΦΑΣΗ για την αναθεώρηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev…): τροποποίηση του ορίου του ειδικού συντελεστή απόσβεσης σε μήκος κύματος 270 nm (K270).
               
            
                   
               
               
                  ΑΠΟΦΑΣΗ για την αναθεώρηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev…): επίσημη κοινοποίηση των μεθόδων ISO που εγκρίθηκαν με σκοπό να επιτευχθεί πλήρης εναρμόνιση και προσθήκη αναφοράς στη νέα μέθοδο αριθμού υπεροξειδίων.
               
            
                   
               
               
                  ΑΠΟΦΑΣΗ για την έγκριση της νέας μεθόδου ανάλυσης για τον προσδιορισμό του αριθμού υπεροξειδίων (COI/T.20/Doc. No…).